Ny oplader hylder Braun – og kan lidt af hvert

Designfans og gadgetelskere, læs med: Der er nyt fra Sharge – firmaet der er kendt for at tænke lidt ud over stikkontakten. Denne gang har de skabt en oplader, der ikke bare lader dine enheder op, men også dine nostalgiske følelser.

Den nye oplader fra Sharge ligner noget, der kunne være trillet direkte ud af Dieter Rams’ værksted hos Braun i 70’erne. Den kantede form, det minimalistiske layout og den nedtonede farvepalette sender tydelige nik til en svunden tid, hvor funktion og form gik hånd i hånd. Teenage Engineering-fans vil også føle sig hjemme.

Ligheden med en svunden Braun-tid er slet ikke tilfældig. Tværtimod er designet på den nye oplader en homage til Braun Audio 300 systemet, der blev bygget indtil starten af 1970’erne.

Sharger 3-in-1 (øverst) og det ikoniske Braun Audio 300 system (nederst).

Men det er ikke kun udseendet, der gør denne oplader særlig. Indeni gemmer sig en 10.000 mAh powerbank, så du kan tage strømmen med på farten. Den fungerer som både vægoplader, bærbart batteri og har endda et indbygget 70 centimeter langt USB-C-kabel, der nemt rulles ind og ud. Alt i én – præcis som vi kan lide det.

Dog er der en lille hage: Effekten er skruet ned fra 65 til 30 watt sammenlignet med forgængeren. Det er fint til mobiltelefoner, tablets og mindre enheder, men skal du lade en strømkrævende bærbar, kan det blive lidt sløvt.

Prisen? Omkring 50 dollar – hvilket svarer til 346 kroner – og den kan bestilles via Sharger-hjemmesiden. Dog ser det ikke ud til, at en europæisk version er landet endnu, så du må leve med amerikansk stik og adapter. Men hvis du er fan af god design og kan leve med lidt lavere watt, så er det her måske den mest charmerende oplader, du kommer til at eje.

Ny oplader hylder Braun – og kan lidt af hvert